የፌዴሬሽን ምክር ቤት የቀድሞ አፈ ጉባዔ እጃቸውን ሰጡ
የሕወሓት የሥራ አስፈጻሚ ኮሚቴ አባል የሆኑት የቀድሞ የፌዴሬሽን ምክር ቤት አፈ ጉባዔ ወ/ሮ ኬሪያ ኢብራሂም፣ ለአገር መከላከያ ሠራዊት እጃቸውን መስጠታቸው የአስቸኳይ ጊዜ አዋጅ መረጃ ማጣሪያ አስታወቀ፡፡የመረጃ ማጣሪያው ማክሰኞ ኅዳር 22 ቀን 2013 ዓ.ም. ምሽት ባወጣው መግለጫ፣ ወ/ሮ ኬሪያ ለመንግሥት እጃቸውን መስጠታቸውን አረጋግጧል፡፡በፌዴራል መንግሥት እጃቸውን እንዲሰጡ ለሁለት ጊዜ ማስጠንቀቂያ ከተሰጠባቸው የሕወሓት አመራሮች አንዷ የሆኑት ወ/ሮ ኬሪያ፣ እጃቸውን መስጠታቸው ከመረጋገጡ ውጪ ዝርዝር ማብራሪያ አልተሰጠም፡፡ወ/ሮ ኬሪያ ከወራት በፊት በኮሮና ወረርሽኝ ሳቢያ ምርጫ ባለመደረጉ የሕዝብ ተወካዮች ምክር ቤትና የፌዴሬሽን ምክር ቤት የሥራ ዘመን ለማራዘም፣ በሕገ መንግሥት አጣሪ ጉባዔ አማካይነት የቀረበውን ምክረ ሐሳብ ላይ የፌዴሬሽን ምክር ቤት ውይይት ሲጠራ፣ ከአዲስ አበባ ወደ መቀሌ በመሄድ ከኃላፊነታቸው መልቀቃቸውን ማስታወቃቸው ይታወሳል፡፡ጠቅላይ ሚኒስትር ዓብይ አህመድ (ዶ/ር) ሰኞ ኅዳር 21 ቀን 2013 ዓ.ም. በሕዝብ ተወካዮች ምክር ቤት ተገኝተው ማብራሪያ ሲሰጡ፣ ተፈላጊዎቹ የሕወሓት አመራሮች ወደ አገረ ሰላም መሸሻቸውን ገልጸው፣ ቀንም ሆነ ሌሊት በመንግሥት ዕይታ ሥር መሆናቸውን አስታውቀው ነበር፡፡